Skólar sameinist um námsleiðir – útskrift frá LbhÍ Landbúnaðarháskóli Íslands ( LbhÍ ) útskrifaði um 70 nemendur á fimmtudag og föstudag í síðustu viku . Brautskráningin í ár fór fram á tveimur stöðum , á fimmtudag í Reykholti og föstudag á Reykjum í Ölfusi . Þetta var önnur brautskráning skólans , en í fyrsta sinn sem brautskráð er úr öllum deildum því á Reykjum er útskrifað annað hvert ár . Í Reykholti brautskráðust 22 nemendur úr háskólanámi og 22 að auki af búfræðibraut . Fjórir nemendur voru hæstir með einkunnina 9,0 fyrir BS-ritgerð , þau Brynja Dögg Ingólfsdóttir , Daði Lange Friðriksson , Friðrik Már Sigurðsson og Oddný Guðmundsdóttir . Lára Björk Sigurðardóttir var hæst á búfræðiprófi með einkunnina 8,9 . Berglind Ósk Óðinsdóttir hlaut 8,2 hæstu einkunn í búvísindum , Kerstin Langenberger í landnýtingu 8,3 og þær Brynja Dögg Ingólfsdóttir og Kristbjörg Ágústsdóttir í umhverfisskipulagi 8,6 . Einingar hins íslenska háskóla Aðspurður sagðist Ágúst Sigurðsson rektor að síðan skólinn var stofnaður hafi vinnan fyrst og fremst snúið að innra skipulagi . Nú tæki hins vegar við tímabil uppbyggingar og framkvæmda . Bæta þyrfti aðstöðuna ef markmið skólans um helmings stækkun ætti að nást . Í því skyni væru framkvæmdir framundan á Hvanneyri , húsnæði yrði breytt og einnig þyrfti að ráðast í nýbyggingar . Ágúst lagði í ræðu sinni áherslu á að bjart væri framundan hjá LbhÍ . Risastórt skref hefði verið stigið í vor þegar skólinn fékk heimild til að bjóða upp á nám til þriðju háskólagráðu , þ.e. nám til doktorsprófs . LbhÍ er annar skólinn á eftir Háskóla Íslands sem fær heimild til þess og er það viðurkenning á góðu starfi starfsfólks skólans . Fyrsti doktorsneminn hefur þegar hafið nám . LbhÍ hefur átt í góðri samvinnu við aðrar menntastofnanir , bæði hérlendis og erlendis . Ágúst telur að með nýjum háskólalögum opnist spennandi möguleikar á því sviði . “ Ég er þess fullviss að við munum í framtíðinni sjá miklu meira af því að skólar sameinist um rekstur námsleiða enda eru þar ótal möguleikar til þess að tengjast erlendum skólum og auka þar með enn á gæði viðkomandi náms auk þess að fjölga möguleikum námsfólks til mennta . ” Hann lagði ríka áherslu á að þó farið væri í aukna samvinnu og jafnvel sameiningu væri háskólarekstur á landsbyggðinni þjóðinni mikilvægur og lykilatriði til árangurs í byggðamálum . Réttara væri að líta á hvern skóla fyrir sig sem einingar hins íslenska háskóla , þannig sé hægt að bjóða upp á gott nám og stunda öflugar og vandaðar rannsóknir á heimsmælikvarða .